A mondatrészek gyakorlása – 7.o.

Szőnyei András: Kilép a sorból c. cikke alapján

Óravázlat:

*A gyerekek már ismerik a szöveget, láncolvasással elolvassuk az 1-2. bekezdést.*

**I. Másolás**

Szótlanul sorakoztak az egymásba tolt bevásárlókocsik a Spar előtt.

Most jött el élete pillanata!

Végre ő is valódi autónak érezhette magát!

**II. Memóriafejlesztés**

*Olvasd el a szöveg utolsó mondatát 5-ször! (Először felolvasom a szakértői papírral rendelkező tanulók miatt.) Majd csukd be a lapot!*

*Válaszolj a kérdésekre!*

1. Miért választotta a kerékpársávot?

2. Hogyan nevezi a szöveg a kerékpársávot?

3. Milyen égtáj irányába indult?

4. Hova akart eljutni?

a) a Szabad Kocsik Földjére

b) a Szabad Bevásárlókocsik Földjére

c) a Szabad Bevásárlókocsik Birodalmába

d) a Szabad Bevásárlókocsik Országába

**III. Válogató tollbamondás**

*Takard le az I. feladatot! Felolvasom a mondatokat, csak az állítmányokat írd le! (sajátos nevelési igényű tanulók látják is a szöveget, a többiek csak hallják)*

*sorakoztak, jött el, érezhette*

**IV. Mondatelemzés**

*Elemezd és ábrázold az előző feladat mondatait!*

**V. Szófajok ismétlése**

*A I. pont mondataival dolgozunk*

1. Az 1. mondatban milyen szófaj a minőségjelző?

2. A 3. mondatból írd ki, és nevezd meg a névmásokat!

3. Azonosítsd az érezhette igét! (szám, személy, mód, idő, ragozás)